钦定古今图书集成/明伦汇编/闺媛典/第194卷 > 章益闰妻张氏〈女普安附〉
## 钦定古今图书集成/明伦汇编/闺媛典/第194卷 > 章益闰妻张氏〈女普安附〉

按《饶州府志》：“张氏，章益闰妻，荣祖女。继母不慈，氏孝
事犹谨。年十六，归益闰。益闰没，氏年二十七，子孟宣
九岁，女普安四岁。氏计以死从亲党力劝，稍解。后母
族讽他适，氏厉声拒绝之，由是不复归宁，苦节育孤
成立。女普安适吴季纲，季纲客死山阳，普安恸绝复
甦，矢志如母，刺绣自给，终舅姑丧，抚育子女终身。”